નૈષ્ઠીક બ્રહ્મચારી ભગવાન અયપ્પાને સુપ્રીમ ઓર્ડર મળ્યો, રજસ્વલા સ્ત્રીઓને દર્શનનો અધિકાર છે. લોકશાહી છે. સમજો. ૧૧ વર્ષથી આ બાબતે અહિન્દુ, તમારી ભક્ત નથી તેવી સ્ત્રીઓ ખફા છે. ભેદભાવ, સ્ત્રીઓ વિરુદ્ધ કોઈપણ કારણસર, ભલે તે ધાર્મિક હોય, ગેરબંધારણીય છે, બંધારણ સર્વોપરી છે. સમજો. ચાર અરજી કરનારામાંથી ત્રણ જેમણે ભગવાન અયપ્પાનું પૂજન, વિધી-વિધાન, ઇતિહાસ, પરંપરા, આસ્થા વગેરે જાણ્યા વગર જ, કોઈના કહેવાથી કોર્ટમાં ઝંપલાવ્યું હતું. તેમને ખબર પડતાં જ અરજી પાછી લેવા વિનંતી કરી તો નિયમાનુસાર તે પાછી ન ખેંચી શકાય તેમ જણાવાયું. આ કાયદાને આધિન છે. સમજો. પાંચ ન્યાયાધીશની બેચમાં એક મહિલા ન્યાયાધીશ ઇન્દુ મલ્હોત્રાએ ચુકાદામાં પહેલાંની પ્રથા ચાલુ રાખવી જોઈએ તેમ લખ્યું છતાં ૪-૧ મતે ચુકાદો આવ્યો. બહુમતીના વલણે જ ચુકાદો. સમજો.